Dink weer oor Jonkershoek | Netwerk24
Dink weer oor Jonkershoek
Hoeveel keer moet ’n mens nog oopmond en vol verontwaardiging – eintlik verbasing – staan oor die manier waarop groot organisasies hul eie kop volg sonder om inwoners en belastingbetalers te ken in sake wat die breër gemeenskap raak?
’n Mens sou dink dat die koms van demokrasie langer as 25 jaar gelede en die hele nuwe benadering tot die gemeenskapslewe nou al by groot instansies en senior bestuurders van hierdie instellings inslag sou vind, al was dit dan net deur die voorbeeld van voorgangers of deur ’n doelbewuste instudering van watter regte mense deur die implementering en uitvoering van demokrasie verwerf het.
Die jongste voorval hier te lande is die optrede van MTO en Cape Nature met die eensydige sluiting van die Jonkershoek-natuurreservat vir voertuie – ’n stap wat omvangryke gevolge vir die dorp en sy toerisme-ekonomie kan inhou.
’n Mens kan maar net weer vra hoekom is geen van die gebruikers, hetsy individue of georganiseerde organisasies, oor die voor- en nadele van so ’n stap en watter implikasies dit vir die plaaslike gemeenskap en ekonomie sal inhou, geken nie? ’n Groot gewag word gemaak van die belangrikheid van toerisme vir die land, die Wes-Kaap (by monde van die premier) en natuurlik ook vir Stellenbosch.
Jonkershoek is ’n wêreldbekende bestemming vir stappers, bergfietsryers, rotsklimmers en natuurliefhebbers in die algemeen. Dit is ’n aantreklikheid wat derduisende gebruikers jaarliks na Stellenbosch lok – ’n bestemming wat ook wyer voordeel uit hierdie besoeke geniet.
Die instandhouding van die reservaat, die versekering van die veiligheid van sy gebruikers en die uitbou van die geriewe is ’n bestuursfunksie wat doeltreffend uitgevoer moet word. Dit moenie ’n rede wees waarom eensydige besluite tot nadeel van die dorp geneem word nie.